Ruth Dreifuss

Ruth Dreifuss (Sankt Gallen, 1940ko urtarrilaren 9a) suitzar ekonomialari, sindikalista eta politikaria da. Suitzako Konfederazioko presidentea izan zen 1999an.

Suitzako familia judu zaharrenetako batean jaio zen. Negozio-diploma lortu zuen merkataritza-eskola batean, eta hogeita hamar urterekin Ekonomian masterra jaso zuen Genevako Unibertsitatean.

Idazkari eta gizarte-langile gisa lan egin zuen, baita kazetari gisa ere, Cooperation egunkarian. 1964an Alderdi Sozialistarekin bat egin zuen, 1972tik 1981era Suitzako Lankidetza eta Garapenerako Agentzia Federala zuzendu zuen eta Suitzako Sindikatuen idazkaria izan zen.

1989tik 1992ra Bernako Kontseilu Legegileko kide izan zen. 1993an Suitzako Kontseilu Federaleko kide hautatu zuten eta Barne Arazoetako saila zuzendu zuen. Erreferendumean osasun-aseguruaren legea, gizarte-segurantzaren legea eta prebentzioan eta errehabilitazioan oinarritutako drogei buruzko politika onartzea lortu zuen.

1999an Suitzako presidente izan zen, kargua bete zuen lehen emakumea.

Kategoria:Suitzako juduak
Kategoria:Suitzako ekonomialariak
Kategoria:Suitzako kazetariak
Kategoria:Suitzako Konfederazioko presidenteak
Kategoria:Emakume estatuburuak